Soc l’Aziz Fayé, l’activista i dissenyador de moda.
Si el meu nom et sona segurament és perquè soc un dels portaveus de la
marca de roba Top Manta, des d'on el col·lectiu manter de Barcelona creem
i venem roba social i solidària.
Vam començar l'any 2017 al Raval per visibilitzar i reivindicar
la realitat dels manters.
La botiga encara la tenim allà, però el nostre taller ha crescut
fins a ocupar una nau de Can Batlló.
Per això quan la dissenyadora del vestuari de la Gata Perduda,
la Montse Amenós, ens va encarregar la confecció del vestuari per al cor,
teníem una estructura suficient per acceptar-ho.
Estem parlant d'un cor de gairebé 300 persones!
Amb aquest vestuari, la Montse volia ensenyar el barri del Raval.
Però no des dels seus carrers, sinó des de la gent que hi viu.
Ens va proposar que la part superior de les peces de roba portessin estampats
els rostres de diferents veïns i veïnes.
Això vol dir que no només vam haver de prendre mides a 270 cantaires,
sinó també fer fotos a 270 veïnes amb l'ajuda dels estudiants de Blanquerna
i del fotògraf Jordi Guillumet.
De la part d'alta confecció s'han encarregat les nostres companyes
de professió: Dona Kolors.
Amb materials més sofisticats han confeccionat el vestuari dels 5 solistes.
Tant per elles com pel nostre col·lectiu, aquest ha estat el
primer cop fent el vestuari per un projecte d'arts escèniques.
De fet, jo personalment mai havia entrat dins del Liceu.
Ha estat bonic veure com un espai on hi sol anar gent rica, ara obre les seves
portes a persones que treballem des del carrer i que solíem estar exclosos.